नई दिल्ली: टीम इंडिया में अभी शादियों का दौर चल रहा है। 30 नवंबर को क्रिकेटर युवराज सिंह की शादी के बाद अब एक और भारतीय क्रिकेटर शादी के बंधन में बंधने जा रहे हैं। 9 दिसंबर को फास्ट बॉलर ईशांत शर्मा की शादी होने वाली है। ईशांत शर्मा ने प्रधानमंत्री मोदी को भी अपनी शादी में आने का न्योता दिया है। इसके पहले हाल ही में युवराज सिंह भी अपनी शादी का कार्ड लेकर मोदी से मिलने पहुंचे थे। ईशांत 2 दिसंबर को मोदी को शादी का कार्ड देने गए थे। मोदी से अपनी मीटिंग की फोटो ईशांत ने इंस्टाग्राम पर साझा किया है। प्रधानमंत्री को आमंत्रित करने वो अपनी मंगेतर प्रतिमा के साथ गए थे। ईशांत और प्रतिमा की सगाई इसी साल 19 जून को हुई थी। प्रतिमा इंडियन वुमन्स नेशनल बास्केटबॉल टीम की खिलाड़ी हैं। मोदी को न्याेता देने के बाद ईशांत रक्षा मंत्री मनोहर पर्रिकर से मिलने पहुंचे। उनसे पहले उनके पिता विजय कुमार शर्मा और भाई राजीव महाजन भी पीएम से मिले थे। ईशांत के परिवार के करीबी राजीव गुप्ता ने बताया कि मोदी जी ने कहा था कि अगर मैं शादी में नहीं आ पाता तो ईशांत और उनकी पत्नी को मुझसे मिलने भेजना। उन्होंने बताया कि प्रधानमंत्री ने पूछा था कि लड़की कहां की है? जब हमने बताया कि बनारस की है तो उन्होंने कहा मतलब हमारी जगह से है।